Universis presentes litteras inspecturis, Johannes, miseratione divina Nivernensis episcopus, salutem in Domino sempiternam. Ad divine laudis obsequium basilice sanctorum in titulum eriguntur ut in eis que domus orationis existunt suffragia beatorum agminum implorentur, quorum presidiis Christi fideles eterne felicitatis premia consequantur. Cupientes igitur ut ecclesia de Tannayo, nostre dyocesis, in honore sanctissimi martyris Leodegarii constructa, congruis honoribus frequentetur et devotius a Domino imploretur in ipsa venia peccatorum, ipsam ad honorem omnipotentis Dei beatissimeque Virginis Marie et omnium sanctorum duximus dedicandam. Volentes siquidem de thesauro universalis ecclesie fontem largiter operire, ut universi qui fidem christiane religionis observant libentius ad hujusmodi reverentiam invitentur, de omnipotentis Dei misericordia gloriosissime virginis Marie et beatorum apostolorum Petri et Pauli, necnon beatissimi martyris Cyrici, patroni nostri, atque omnium sanctorum meritis precibusque confisi omnibus vere penitentibus et confessis qui de cetero in festo dedicationis ejusdem pie dictam ecclesiam causa devocionis visitaverint, unum annum; illis vero qui per octabas ipsius festi similiter ad predictam ecclesiam causa devocionis accesserint, quadraginta dies de injunctis sibi penitentiis misericorditer relaxamus. Datum et actum die jovis post dominicam qua cantatur Quasi modo, anno Domini millesimo trecentesimo tertio decimo.